Ilesia de Sant Pero Apóstol de Broto

A **ilesia de Sant Pero Apóstol de Broto** ye una ilesia parroquial catolico situada en a localidat de Broto (Sobrarbe, Uesca). Perteneixe a la diocesi de Chaca y l'arcipestrau de Biescas

## Historia
Seguntes a inscripción que ye gravada en a suya portalada fue construyida en 1578 por os mayestros Antón del Mas y Juan de Ixolxa:

En o zaguer cuarto d'o sieglo XVIII se i fan reformas, construyindo-se l'actual sagristía y a primera d'as capiella d'o costau d'a epistola.

S'esvielló en 1998, tornando-se a esviellar en l'anyo 2007 dimpués de que s'espaldase una parti d'o suyo tellau.

## Descripción
Se troba situada en o cobalto d'o lugar, en una chicota plaza mirador que s'ubre enta o sud-este d'a val. Adosada a la suya cabecera ye a casa abadía. O conchunto, poderoso y de formas firmes, muito mas gran que no l'usual en as ilesias d'ista val, ye feito en mampostería con piedra picada en as suyas esquinas.

Formau d'una sola nau de tres trampos con cabecera poligonal, orientada enta l'este y una mica mas baixa que a resta de l'edifico. En o suyo interior i hai dos capiellas comunicadas entre sí en os trampos segundo y tercero d'o costau de l'evanchelio y atras dos entre o primer y tercer trampo d'o costau d'a espistola. Toz istos espacios se cubren con vueltas de crucería, fueras d'a primera capiella d'a espistola, que ye cubierta por una chicota cupula rectangular.

A os suyos piez i hai un un coro alto de piso plan que se troba construyiu sobre un arco rebaixau. D'atra man, a o sud d'a cabecera i hai una puerta adintelada que da acceso a la sagristía, cambra que ocupa toda a parti exterior d'a cabecera y que ye cubierta a traviés d'un trampo central de vuelta d'ariesta y dos laterals de lunetos.

A portalada d'a ilesia ye formada por un arco de meyo punto con cinco arquivoltas en forma de baquetons, estando os dos intermeyos decoraus por un sogueau y un friso con cabezas aladas d'ancheloz que se disponen a modo de capitel corriu. L'extradós de l'arco ye tamién moldurau con un sogueau que forma una mena d'arco conopial con un repalmador sobre o suyo vértiz a on se troba una chicota talla d'a Virchen con o Nino. A os dos costaus de l'arco i hai dos relieus con fegura en capilletas: a la ezquierda, sant Chuan Baptista, con o nombre entretallau en aragonés y a la dreita una muller con un libro en a man ezquierda. Debant d'a portada s'ubre un portegau rectangular, cubierto con vuelta de crucería estrelada y ubierto a l'exterior con arco de meyo punto.

A torre, situada a os piez d'a nau, ye fortificada y rematada con almenas. De planta cuadrangular y gran volumen, ye construyida como a resta d'o conchunto en mampostería y piedra picada y tien un solo cuerpo que ye accesible dende l'exterior por o nortueste. En l'interior se divide en dos pisos plans de fusta y ye zarrada con cupula sobre dos niervos apuntaus que apean en repalmadors.

## Galería d'imáchens

25.Broto - Campanario edited.JPG|Torre fortificada.
Interior d'a ilesia de Sant Pero de Broto.jpg|Interior.
022.Broto - Portalada d'a ilesia.JPG|Arco d'a portalada.
024.Broto - San Juan en el pórtico de la iglesia.JPG|Portalada. Sant Chuan
Portalada Sant Pero Broto.jpg|Portalada. Muller con libro.


## Enlaces externos

*  En a pachina d'o SIPCA
*  Ficha en gcatholic.org